PREDBEŽNÁ INFORMÁCIA
(podľa §  9 zákona č.  400/2015 Z. z. o tvorbe právnych predpisov
 a o Zbierke zákonov Slovenskej republiky a o zmene a doplnení niektorých zákonov)

	1. Pripravovaný právny predpis:

	Návrh zákona o liekoch a o zmene a doplnení niektorých zákonov (ďalej len „návrh zákona“).

	2. Základné ciele pripravovaného právneho predpisu:

	Cieľom návrhu zákona je komplexne rekodifikovať právnu úpravu zákona č. 362/2011 Z. z o liekoch a zdravotníckych pomôckach a o zmene a doplnení niektorých zákonov (ďalej len „zákon č. 362/2011 Z. z.“) a vytvoriť samostatný zákon o liekoch. Právna úprava zdravotníckych pomôcok a diagnostických zdravotníckych pomôcok in vitro sa z doterajšieho spoločného zákona vyčlení do samostatného právneho predpisu.
Návrhom zákona sa zároveň zabezpečí vykonávanie nariadenia Európskeho parlamentu a Rady (EÚ) 2024/1938 z 13. júna 2024 o normách kvality a bezpečnosti pre látky ľudského pôvodu určené na humánne použitie a o zrušení smerníc 2002/98/ES a 2004/23/ES (ďalej len „nariadenie (EÚ) 2024/1938“) v rozsahu vecnej pôsobnosti zákona o liekoch.
Rekodifikácia zohľadní aj poznatky z aplikačnej praxe, najmä v oblasti súbežného dovozu, nedostupnosti liekov, a internetového výdaja, štátneho dozoru, správnych deliktov a sankcií. terapeutického alebo diagnostického použitia neregistrovaných humánnych liekov.

	3. Zhodnotenie súčasného stavu:

	Zákon č. 362/2011 Z. z. v súčasnosti v jednom právnom predpise upravuje vecne a regulačne odlišné oblasti liekov a zdravotníckych pomôcok. Početné novelizácie, rozdielny európsky právny základ oboch oblastí a rozsiahle vnútorné odkazy znižujú prehľadnosť právnej úpravy a komplikujú jej ďalšiu harmonizáciu aj aplikáciu.
Nariadenie (EÚ) 2024/1938 sa v prevažnej časti začne uplatňovať 7. augusta 2027. Existujúca vnútroštátna úprava síce reguluje transfúzne lieky a lieky na inovatívnu liečbu, ale neobsahuje ucelené pravidlá pre všetky rozhrania medzi nariadením (EÚ) 2024/1938 a liekovou reguláciou, najmä pri hraničných produktoch, zmene regulačného statusu, výmene informácií, spoločnom dohľade a vigilancii. Bez včasnej úpravy platných právnych predpisov by pretrvávalo riziko kompetenčných medzier, rozdielneho výkladu a nedostatočnej právnej istoty regulovaných subjektov.

	4. Spôsob zapojenia verejnosti do prípravy právneho predpisu:

	Verejnosť sa môže zapojiť do prípravy právneho predpisu zasielaním podnetov alebo návrhov v rozsahu vecného zamerania uvedeného v bode 2. Táto predbežná informácia sa zároveň považuje za konzultáciu s podnikateľským prostredím podľa Jednotnej metodiky na posudzovanie vybraných vplyvov.

	Kontaktné údaje:

	Ministerstvo zdravotníctva Slovenskej republiky
Sekcia farmácie a liekovej politiky, Odbor farmácie, Oddelenie pre zaobchádzanie s liekmi a zdravotníckymi pomôckami
Limbová 2, 837 52 Bratislava
E-mail: gabriela.svecova@health.gov.sk

	5. Predpokladaný termín začatia pripomienkového konania: 

	November 2026





Kamil Šaško
minister
